REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/399-21

4. oktobar 2021. godine

B e o g r a d

ZAPISNIK

15. SEDNICE ODBORA ZA ZAŠTITU ŽIVOTNE SREDINE,

ODRŽANE 4. OKTOBRA 2021. GODINE

 Sednica je počela u 12,00 časova.

 Sednicom je predsedavao Žarko Bogatinović, zamenik predsednika Odbora.

 Sednici su prisustvovali članovi Odbora: Gojko Palalić, Dragana Radinović Marija Todorović, Marko Mladenović, Tomislav Janković, Jelena Obradović, Nevenka Kostadinova, Akoš Ujhelji i Mina Kitanović, kao i zamenici članova Odbora: Nataša Ivanović (zamenik člana Vesne Krišanov), Olja Petrović (zamenik člana Marka Parezanovića), Dušan Marić (zamenik člana Jelene Obradović) i Goran Tasić (zamenik člana Aleksandre Pavlović Marković).

Sednici nisu prisustvovali članovi Odbora: prof. dr Ljubinko Rakonjac, Vesna Krišanov, Marko Parezanović, Aleksandar Jugović, Dragan M. Marković, Aleksandra Pavlović Marković i Jasmina Karanac.

 Sednici su prisustvovale i predstavnice Ministarstva za zaštitu životne sredine: Aleksandra Imširagić Đurić, pomoćnik ministra i Slađana Brđić, šef Odseka za zaštitu od buke, vibracija i nejonizujućih zračenja, kao i predstavnice Zelene stolice: Ivana Jovčić (Centar za unapređenje životne sredine) i Asja Francicski (Mladi istraživači srbije).

 Na predlog predsedavajućeg, sa 12 glasova „za“, jednoglasno, usvojen je sledeći:

D n e v n i r e d :

1. Razmatranje Predloga zakona o zaštiti od buke u životnoj sredini, koji je podnela Vlada, u načelu;
2. Razno.

Pre prelaska na rad po utvrđenom dnevnom redu, sa 12 glasova „za“, jednoglasno, usvojen je Zapisnik 14. sednice Odbora za zaštitu životne sredine, održane 9. septembra 2021. godine.

Prva tačka dnevnog reda – **Razmatranje Predloga zakona o zaštiti od buke u životnoj sredini, koji je podnela Vlada, u načelu**

Aleksandra Imširagić Đurić, pomoćnik ministra za zaštitu životne sredine predstavila je Odboru ovaj predlog zakona, podsetivši da je osnovni cilj donošenja ovog zakona usklađivanje, kao i potpuno transponovanje Direktive 2002/49/EZ Evropskog parlamenta i Saveta o proceni i upravljanju bukom u životnoj sredini. Cilj donošenja ovog zakona je i utvrđivanje i ostvarivanje mera sistema kako bi se izbegla, sprečila ili smanjila štetna dejstva buke na zdravlje ljudi i životnu sredinu. Direktiva 2002/49/EZ uspostavlja nadležne organe odgovorne za vođenje politike zaštite od buke, uvodi obavezu izrade strateških karata buke, uvodi godišnji složeni ekvivalentni zvučni nivo za dan, veče i noć, zatim obavezu informisanja javnosti, kao i obavezne rokove za dostavljanje izveštaja. Istakla je da je trenutno transponovano oko 44% Direktive 2002/49/EZ i podsetila da je 2014. godine Ministarstvo zaštite životne sredine sprovelo detaljnu analizu usklađenosti propisa sa propisima Evropske unije, uz pomoć ENVAP i PLAC projekata. Ovim predlogom zakona propisuju se mere i uslovi zvučne zaštite, uslovi za ovlašćivanje stručnih organizacija, davanje saglasnost na akcione planove i vršenje nadzora i kontrola nad primenom mera zaštite od buke. Što se tiče pojedinačnih izvora buke, pravno lice koje je vlasnik izvora buke dužno je da obavi prvo merenje, podnese izveštaj, kao i da obezbedi uslove i mere zvučne zaštite. Novina koja se uvodi ovim predlogom zakona jeste da kontrolu i merenje nivoa buke iz ugostiteljskog objekta može da izvrši komunalni milicionar uređajem za merenje buke. Kada je reč o javnim okupljanjima i manfestacijama, organizatori su dužni da ih prijave 20 dana unapred sa utvrđenim merama zaštite od buke. Naglasila je da se ovim predlogom zakona nalaže da su subjekti zaštite životne sredine dužni da javnosti obezbede jasan pristup informacijama i podacima iz strateških karata i akcionih planova. Na kraju svog izlaganja, istakla je da se predloženim zakonom vrši transponovanje Direktive 2002/49/EZ i Direktive 2015/996/EU kao i da će potpuna usklađenost biti postignuta usvajanjem Pravilnika koji će preneti ili se pozvati na Direktivu 2015/996 o utvrđivanju zajedničkih metoda za procenu buke koja stavlja van snage i zamenjuje Prilog 2 Direktive 2002/49/EZ.

U diskusiji su učestvovali: Gojko Palalić, Ivana Jovčić, Slađana Brđić i Aleksandra Imširagić Đurić.

Istaknuto je da su nadležnosti komunalnog milicionara, koje ovaj predlog zakona definiše svakako bolje rešenje od dosadašnje prakse koja podrazumeva da nakon prijave na teren izlazi inspekcija, koja da bi konstatovala problem i koja poziva službu koja se bavi merenjem buke, te da se time dodatno komplikovao ceo postupak, dok sada komunalni milicionar sa sobom ima uređaj za merenje buke kojim može odmah na licu mesta da utvrdi stanje i postupi u okviru svojih ovlašćenja.

Postavljeno je pitanje zašto se u članu 39 stav 1. tačka 7), koji govori o informisanju javnosti, poziva na član 27. Predloga zakona, a ne na član 28, budući da se član 28. odnosi na informisanje javnosti. Ukazano je i na više tehničkih grešaka koje se u tekstu pojavljuju, kao npr. „milicionar“ i „milicioner“ koje bi trebalo usaglasiti.

Predloženo je da se član 39. koji govori o prekršaju odgovornog lica u organu državne uprave dopuni odredbom na osnovu koje će odgovorno lice takođe biti kažnjeno ukoliko ne dostavi izveštaj o monitoringu buke Agenciji za zaštitu životne sredine. Postavljeno je pitanje da li se kontinuirano merenje koje se spominje u članu 24. odnosi na merenje u toku 365 dana. Pojašnjeno je da se spomenuto merenje odnosi i na merenje u toku 24 časa.

Na predlog predsedavajućeg, Odbor je, sa 13 glasova „za“, jednoglasno, odlučio da predloži Narodnoj skupštini da prihvati Predlog zakona o zaštiti od buke u životnoj sredini, koji je podnela Vlada, u načelu.

 Za izvestioca Odbora na sednici Narodne skupštine određen je Gojko Palalić, član Odbora.

Druga tačka dnevnog reda – **Razno**

U okviru ove tačke nije bilo diskusije.

 Sednica je završena u 12,35 časova.

 SEKRETAR ZAMENIK PREDSEDNIKA

 Milica Bašić Žarko Bogatinović